REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/108-19

25. april 2019. godine

B e o g r a d

ZAPISNIK

SA 65. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 25. APRILA 2019. GODINE

Sednica je počela u 13,00 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, dr Darko Laketić, Veroljub Matić, dr Dragana Barišić, Đorđe Milićević, Branimir Jovanović, Momo Čolaković i Petar Petrović.

Sednici su prisustvovali i zamenici članova Odbora: Goran Nikolić, zamenik Dušice Stojković i Jelena Mijatović, zamenik Marka Zeljuga.

Sednici nisu prisustvovali članovi Odbora: Dušica Stojković, Marko Zeljug, prof. dr Vojislav Šešelj, Nemanja Šarović, Branka Stamenković, Goran Ćirić, Nenad Konstantinović i Nenad Čanak.

Sednici su, na poziv predsednika Odbora, prisustvovali i Dragan Sikimić, direktor Agencije za borbu protiv korupcije i Nataša Božić, v.d. šefa Kancelarije direktora.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine zbog neophodnosti da se razmotre i donesu akta iz predloženog dnevnog reda.

 Na predlog predsednika, Odbor je jednoglasno utvrdio sledeći

 D n e v n i r e d:

- usvajanje zapisnika sa 64. sednice Odbora –

1. Razmatranje zahteva Agencije za borbu protiv korupcije za davanje saglasnosti za zasnivanje radnog odnosa sa novim licima (21 Broj: 112-2761/18-3 od 24. aprila 2019. godine);
2. Razmatranje zahteva Zorana Dragišića, narodnog poslanika, za davanje saglasnosti za obavljanje drugog posla (21 Broj: 02-1500/19 od 17. aprila 2019. godine);
3. Razmatranje predloga generalnog sekretara Narodne skupštine za donošenje rešenja o nastavku rada na položaju pomoćnika generalnog sekretara Narodne skupštine (03 Broj: 112-1412/19 od 1. aprila 2019. godine).

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik sa 64. sednice Odbora.

**Prva tačka dnevnog reda**: Razmatranje zahteva Agencije za borbu protiv korupcije za davanje saglasnosti za zasnivanje radnog odnosa sa novim licima

Predsednik Odbora je upoznao članove i zamenike članova Odbora da je Agencija za borbu protiv korupcije, u skladu sa članom 6. stav 3. Zakona o izmenama i dopunama Zakona o budžetskom sistemu, zatražila saglasnost za zasnivanje radnog odnosa sa novim licima.

U nastavku sednice, Dragan Sikimić, direktor Agencije za borbu protiv korupcije, obrazložio je podneti zahtev, istakavši da potreba za dodatnim zapošljavanjem 49 novih izvršilaca proizilazi iz obaveze sprovođenja nadležnosti Agencije koje su propisane Zakonom o Agenciji za borbu protiv korupcije, Zakonom o finansiranju političkih aktivnosti, Zakonom o lobiranju, kao i zakonom o sprečavanju korupcije čije se donošenje očekuje u najskorije vreme.

Diskusije nije bilo.

Na predlog predsednika, Odbor je jednoglasno usvojio Zaključak o davanju saglasnosti Agenciji za borbu protiv korupcije za zapošljavanje 49 novih lica iz podnetog zahteva.

**Druga tačka dnevnog reda**: Razmatranje zahteva Zorana Dragišića, narodnog poslanika, za davanje saglasnosti za obavljanje drugog posla

Predsednik Odbora upoznao je članove i zamenike Odbora da je narodni poslanik Zoran Drgišić podneo zahtev za davanje mišljenja da uz vršenje funkcije narodnog poslanika obavlja i posao člana Internog odbora revizora NIS PETROL EOOD Bugarska, po osnovu ugovora o delu koji je dostavio uz zahtev i napomenuo da Zoran Dragišić nije na stalnom radu u Skupštini.

Diskusije nije bilo.

Na predlog predsednika, Odbor je jednoglasno dao pozitivno mišljenje narodnom poslaniku Zoranu Dragišiću da uz vršenje funkcije narodnog poslanika obavlja posao člana Internog odbora revizora NIS PETROL EOOD Bugarska, po osnovu ugovora o delu.

**Treća tačka dnevnog reda**: Razmatranje predloga generalnog sekretara Narodne skupštine za donošenje rešenja o nastavku rada na položaju pomoćnika generalnog sekretara Narodne skupštine.

Povodom ove tačke dnevnog reda nije bilo diskusije.

Na predlog predsednika, Odbor je jednoglasno doneo rešenje za Radoslava Vujovića o nastavku rada na položaju pomoćnika generalnog sekretara Narodne skupštine - rukovodilac Sektora za zakonodavstvo, do isteka roka na koji je postavljen.

 Odbor je, na predlog predsednika, jednoglasno doneo rešenje za Marinu Šuković, o nastavku rada na položaju pomoćnika generalnog sekretara Narodne skupštine - rukovodilac Sektora za opšte poslove, do isteka roka na koji je postavljena.

Na predlog predsednika, Odbor je jednoglasno doneo rešenje za Darija Kukolja, o nastavku rada na položaju pomoćnika generalnog sekretara Narodne skupštine - Sektor za operativno-tehničke poslove i informacione tehnologije, do isteka roka na koji je postavljen.

Sednica je završena u 13,10 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović